**Д О К Л А Д**

**за дейността на НЧ”Напредък 1884”гр.Килифарево**

**през 2023 година**

**УВАЖАЕМИ ДАМИ И ГОСПОДА,**

Всички знаем историята, ролята и заслугата на българското читалище. Не случайно пред неговото име стои думата „народно”. То е рожба на народа ни и стремежа му към знания, просвета и култура.

Голям принос за повишаване знанието и културата на населението , както и пропагандирането на книжния фонд е читалищната **библиотека**, която вече от 140 години читалището поддържа, като единствена на територията на града. От 2016 година е вписана в регистъра на обществените библиотеки към МК. Дейността и е подчинена на читателските интереси и търсения, като обслужва различни категории читатели. От 2004г. се помещава в нова сграда, заедно с изложбената зала „Янко Маринов” – дарение на наш съгражданин. От 2006г. започва работа с електронен каталог E – lib, а от 2009 г.работи по проект „Глобални библиотеки България”. Библиотеката е обзаведена със съвременни технически и комуникационни средства, с оборудена интернет зала, която е на свободен достъп за ползватели на библиотеката. От месец юни 2014г.се обединиха двата отдела за деца и възрастни в обща сграда – в светли и просторни зали на ул.”Ал.Стамболийски” 10. Книжният фонд на библиотеката периодически се обновява от собствени средства, дарения и спечелени проекти. Изготвят се библиографски справки по искане на читатели, витрини във връзка с бележити дати и годишнини, изложби, колективни четения, обсъждане на книги, срещи с писатели и др. Към момента библиотеката притежава 20 580 тома научна, художествена и детска литература.

През 2023 година са **закупени и набавени** от дарения и проекти 122 тома литература, а **читателите** са: 331 от които до 14 год. 81 над 14г. – 250 По всичко личи, че има ръст на развитие след застоя по време на пандемията.

На разположение на читателите са годишните течения на Държавен вестник от 1970 г. до днес и в.”Борба”. Библиотечните документи са инвентирани и заведени в Книгата за движение на библиотечния фонд, а скъсани и похабени книги се отчисляват и бракуват. Основна цел в библиотечната дейност е привличане на читатели от най- ранна детска възраст. Затова се провеждат информационни уроци с учениците от началния курс, в които те се запознават с библиотеката и се създава интерес към четенето на книги.

Освен това библиотекарят запознава младите читатели с наличните енциклопедии по география, справочници ,които се предоставят за ползване в читалнята. Благодарение на проекта „Глобални библиотеки” имаме възможност да разширяваме обслужването на читателите ни по нетрадиционен начин. Библиотеката е място, което дава достъп на всички категории читатели. Всички проведени от читалището мероприятия се осъществяват и с участнието на библиотекаря - среща с първокласниците за лятното четене »Аз вече мога да чета» и ученици от основното училище; в навечерието на коледните и пролетните празници, библиотеката става работилница за изработка на картички и предмети, където активни читатели и ученици от клуба за квилинг и декупаж с ръководител самия библиотекар г-жа Стела Георгиева вземаха участие. Не случайно преди години читалищната библиотеката беше избрана за домакин на поредния семинар на щатните служители и председателите на читалищата от Община Велико Търново, където се обсъди добрата материална база – предпоставка за развитие на богата читалищна дейност с тема: «Оптимизация на работната среда с цел икономии в бюджета и инвестиране в културен продукт от национален характер».

Другото основно звено в читалището е **любителското** **художествено творчество** и създаването на условия за изява на съставите. През 2023 година работиха:

Фолклорна група „Гайтани”, квартет „Килифарево, дует”Иванови”, група за градски и шлагерни песни „Балкански полъх” и трио „Чар” под ръководството на Делян Пенчев; танцова формация „Фолклория” с ръководител Полина Нейкова; Клуб „Традиции” под ръководството на Роман Петров; Клуб за квилинг и декупаж със Стела Георгиева и Коледарската група под ръководството на Марияна Иванова. Усилията на всички изцяло бяха насочени към организацията и изпълненията на дейностите заложени в културната програмата за 2023г.и 50-годишнината от обявяването на Килифарево за град, седмия Национален конкурс за хумористичен фолклор„Усукано по килифарски”, чрез която фраза даваме гласност на нашия град и благодарение на спечеления проект по програма „Култура” на Община Велико Търново, общинския празник на Старата градска песен”Засмяна пролет”, на който бяхме домакин и песенния празник „Сладкопойна чучулига. Групите активно се включиха както в местни и общински програми, така и в организираните концерти по повод читалищни годишнини, празници и фестивали – местни и международни.

**Фолклорна група «Гайтани»и дует «Иванови»** - втора награда за групата в НФФ»Насред мегдана в Арбанаси» и от четвърти Регионален преглед на музикалното самодейно изкуство «Пеем и танцуваме» с.Драгижево, отлично представяне в Националния Петропавловски събор, Общинския преглед на народното певческото изкуство «Сладкопойна чучулига»с.Присово и плакет с приз «Най-добър» от международния фестивал в град Едърне - Турция.

**Група «Балкански полъх» и трио «Чар»** тази година завоюваха много отличия: Два златни медала от 13-тия НФ»Спомени в песни,2023» гр.Попово,златен медал за триото и сребърен за групата от НФ на градската песен «С песните на Свила-Минаха години» гр.Свиленград, отново първо място за групите и за отлично ръководство на Делян Пенчев от Десети музикален фестивал на кратунката с.Гостилица, чудесно представяне и парична награда от кмета на гр.Килифарево от общинския празник на градската песен «Засмяна пролет,23» в Килифарево, отлично представяне и в с.Зая, община Дряново от празника на плодородието и Коледно -Новогодишния концерт в с Длъгня, Новогодишните концерти на открито в парк Марно поле В.Търново.

Танцова формация «Фолклория» се отличиха в НФФ»Насред мегдана в Арбанаси» ФФ»На чешмата» с. Шемшево, пети НФ за народни хора «Хоро се вие край река Янтра» с.Първомайци, общинския празник на танцовото изкуство и най-дългото хоро във В. Търново.

Новосформираният **Клуб** за изработване на предмети **с квилинг и декупаж** под ръководството на Стела Георгиева се представи отлично в коледния онлайн конкурс и получи второ награда в категория „Ръчно изработени коледни украшения” от НЧ ”Христо Ботев 1941” с.Васильово, общ.Тетевен. Децата от клуба изработиха картички за деня на влюбените, 8-ми март и Коледа, които бяха подарени на редовните читатели в библиотеката за празниците, кметове и ръководители на институции.Подготвиха изложба-базар по повод провеждането на седми национален конкурс за хумористичен фолклор „Усукано по килифарски” и Коледно-Новогодишния концерт в Килифарево.

Създадения **Клуб ”Традиции**” към читалището продължава своята дейност и участва активно в празника на лозаря „Трифон Зарезан”, изложбата на мартеници, рисуването на яйца, похода до Килифаревския манастир. Активно взе участие и в седмото издание на Националния конкурс за хумористичен фолклор”Усукано по килифарски,2023”.

**Коледарската група** към читалището съществува от 2001 година и в дните около коледните празници обходи домовете на нашите съграждани. Повечето домове са отворени за коледарите, а стопаните ги даряват според обичая. Тази година и жителите на с. Ялово посрещнаха коледарите, като с песни и наричания ги благославяха за здраве и берекет през Новата Година, а стопаните ги дариха щедро.

Вратите на читалището са винаги отворени за организиране на мероприятия от всички институции, работещи на територията на града - кметство, училище, младежки дом, детска градина, център за работа с деца, градски музей, клуб на пенсионера. Независимо от всичко, читалището продължава своето членство към Съюза на народните читалища,Съюза на библиотечните и информационни работници на Фондация „Глобални библиотеки”. Регистрирано е в регистъра на народните читалища и библиотеките.

Активно участва в организацията и провеждането на мероприятия организирани за празника на града и 50-годишнината от обявяването Килифарево за град – детски пленер, вечер на музеите, воден празник и други. През последните години основен елемент от празничната програма на града стана провеждането на Националния конкурс за хумористичен фолклор „Усукано по килифарски”. След спечелен проект от читалището”Седми национален конкурс Усукано по килифарски”по Програма „Култура” на Община Велико Търново, нашите съграждани имаха възможност да се запознаят с автентични носии от различни области в страната, които бяха експонирани в изложба „Времето извезано в шевици”. Открит беше щанд за сувенири и предмети, дърворезби, магнити, картички, символизиращи мотото на конкурса, изработени от Клуб за ”Квилинг и декопаж” и ученици от ОУ”Неофит Рилски”; предоставен бе талон на участниците в конкурса за безплатно посещение на забележителностите в Килифарево – Музеи, Килифаревски манастир и бе открит щанд – „Плетени гайтани” от ЕК „Етъра” град Габрово. Ежегодно Младежката театрална трупа с режисьор Саид Джамбазов към Младежкия дом в Килифарево радват своите почитатели с нова театрална постановка в началото на всеки творческия сезон от сцената на читалището. Всяка година училището в Килифарево организира благотворителен Великденски концерт и изложба-базар на предмети, яйца и декурации, изработени от ученици във фоайето на читалището. Ежегодно се експонират витрини в библиотеката по повод годишнини на писатели и поети.Отбелязваме празниците «Трифон Зарезан», Бабинден, Лазаруване, Коледуване. Ежегодно в навечерието на коледните празници запалваме светлините на коледната елха пред читалището. Клуба за «Квилинг и дукупаж» изработиха картички и мартеници по повод Баба Марта и 8-ми март, които връчихме на всички читатели – жени. Подготвят се радиопредавания по местния радиовъзел по повод отбелязване на годишнини. Ежегодно се експонират витрини в библиотеката по повод годишнини на писатели и поети. Проведе се седмица на детската книга и детското четене с различни инициативи за нъсърчаване на четенето и ден на отворените врати в библиотеката. Всяка година за Деня на детето – 1 юни посрещаме най-малките читатели – първокласниците в библиотеката. От 2023година и Общинския празник на старата градска песен се проведе на ротационен принцип и Килифарево беше домакин. При голям интерес премина празника, а група «Балкански полъх» при читалище «Напредък 1884» за пореден път получи наградата на кмета за най-добро участие.Тук е мястото да благодарим на Кметство, Училище, Детска градина, младежки дом, ГИМ, Клуб на пенсионера, които партнираха и помагаха през годината за осъществяване и реализиране на голяма част от проведените мероприятия.

Гостуващите състави стават все по-малко, но в партньорство с читалище «Напредък1911»с.Шемшево по проект «Театрални импресии с Арт Работилница »Дионисий» по програма»Култура»,театралния колектив при читалището ни гостува с постановката «Хитър Петър», а магичния театър «Фикси» с магичното шоу - фокуси и илюзии «Мистър Фикси».В края на годината ни гостува и Малък куклен театър Слон със спектакъла «Мечо Пух».

Продължава работата по проект »Глобални библиотеки-България». За пореден път читалището печели проекти »Българските библиотеки – съвременни центрове за четене и информираност» на МК и се набавиха бяха 97 тома художествена литература, и проект»Усукано по килифарски» от Административна программа «Календар на културните събития»по Програма «Култура» на Община Велико Търново

Една от основните задачи, която стои пред ръководството на читалището е поддържането на **МАТЕРИАЛНАТА БАЗА.** Направеното не е малко, но идеята ни е да се подмени дограмата в канцеларията и репетиционната зала – етаж първи, централните входни врати на читалището с PVC дограма, с цел икономии на отопление. Поради паднали частични дъски от сачака в северната покривна част на читалището се наложи подмяня на същите, почистване на улуци, подмяна на цигли и водосточни тръби.

Читалището се **ФИНАНСИРА** от държавна субсидия, която е регламентирана за субсидирана бройка. Общината отпуска допълнително за любителски състав и за клубна дейност. Допълнителни средства в читалището постъпват от наеми, рента, членски внос, вход, дарения и спонсорство, но въпреки целесъобразните и ефективни разходи, които се правят, средствата все не достигат. От 2022г. на бройката библиотекар е назначена г-жа Стела Георгиева- млад специалист и ръководител на Клуб за «Квилинг и декупаж». Поради навършена възраст за пенсия, г-жа Иванова е уведомила читалищното настоятелство, че желае да се оттегли и е необходимо да се подготви и обучи ново лице за секретар. Затова от 01.10.2023г. се назначи г-жа Наталия Билчева като организатор, докато навлезе в работата и докато и изтече 6-месечния изпитателен срок, след което ще бъде прехвърлена на длъжността – секретар, след решение на настоятелството.

Финансовата дисциплина през отчетния период се спазва. Проверителната комисия редовно ревизира касиера, като до сега не са констатирани нарушения От 2013г. счетоводството на читалището се води от счетоводна къща. Ежегодно се прави инвентаризация на имуществото и негодното и похабено се бракува.

Благодарение на общественото доверие, читалище «Напредък» се превръща все повече в посредник между различни обществени групи, институции, местни власти, меди и други. Вярваме в нашите съмишленици и приятели. Надяваме се, че и в бъдеще ще бъдат обърнати с лице към читалищната институция и ще можем да разчитаме на тяхната помощ, за да запазим и занапред местните обичаи, традиции , българската душевност и идентичност.

Председател:

НЧ»Напредък 1884»

.